
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ МАНОЛ ТОДОРОВ
ЗАМ. - КМЕТ „СПОР И ТУРИЗЪМ“, ОБЩИНА БУРГАС

	ОТНОСНО: Даване на съгласие за кандидатстване на Общинско предприятие „Туризъм“ при Община Бургас по програма на Агенция за хората с увреждания за „Изграждане на достъпна архитектурна среда на културни, исторически, спортни обекти за хора с увреждания“ за финансиране на дейности в двора на Етнографски музей, находящ се в гр. Бургас, ул. „Славянска“ № 69
	УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

	С Решение, прието по т. 24 от дневния ред на 50-то заседание на Общински съвет – Бургас, проведено на 11.04.2023 г., прилежащата към Етнографски музей територия беше предоставена за стопанисване и управление на Общинско предприятие „Туризъм“ при Община Бургас. 
Във връзка с адаптиране и социализация на обект „Етнографски комплекс“, находящ се в гр. Бургас, ул. „Славянска“ № 69, Общинско предприятие „Туризъм“ има възможност да кандидатства за отпускане на средства по Компонент 1: „Осигуряване на външен достъп до обект“ на Проект „Изграждане на достъпна архитектурна среда на културни, исторически, спортни обекти за хора с увреждания“, обявен от Агенция за хората с увреждания. 
Размерът на финансирането по тези компоненти е в размер до 20 000 лева без ДДС, като не се предвижда финансиране от Община Бургас.
Максималната продължителност за изпълнение на дейностите по програмата е 3 месеца. 
Дворът на Етнографския музей е напълно достъпен за хора с инвалидни колички, а сградата на музея е реновирана през 2022 година. Тя разполага с подемник стол за хора с двигателни увреждания.
В двора на „Етнографски комплекс“ е разположена сцена, стопанисвана от Общинско предприятие „Туризъм“, която се използва за провеждане на мероприятия от културно - масов характер. Чрез тази програма имаме възможност да пригодим сцената за хора с двигателни увреждания. По този начин средата ще бъде напълно адаптирана за лицата, желаещи да посетят комплекса или да създадат събитие в него.
Етнографският комплекс се намира в идеалния център на град Бургас и е в непосредствена близост до по-голямата част от забележителностите на града. Той е отправна точка за провеждане на различни туристически турове.
Общинско предприятие „Туризъм“ възнамерява да закупи и постави в двора на комплекса дигитален киоск за външни условия. Към него ще бъде разработена и добавена интерактивна информационна карта, на която ще бъдат отбелязани както туристическите, историческите и културни обекти, така и информация за достъпността им за хора с различни увреждания – двигателни, зрителни и слухови. Това ще подобри в оптимална степен достъпа до културата и историческо наследство на всички граждани и гости на Общината, което ще утвърди имиджа на Бургас – като гостоприемен и доспъпен град, отворен за разнообразни инициативи.
Съгласно Методиката за финансиране на проектите по програмата, при кандидатстване се прилага писмено съгласие от принципала и собственик на обекта за извършване на предвидените в конкурсното предложение дейности. 

Предвид изложеното и на основание чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 от Закона за общинската собственост и чл. 44, ал. 1 от Закона за хората с увреждания, предлагам, Общински съвет - Бургас да вземе следните:

РЕШЕНИЯ:

1. Общински съвет – Бургас дава съгласие Общинско предприятие „Туризъм“ при Община Бургас да кандидатства по програма на Агенция за хората с увреждания за финансиране на дейности в двора на Етнографски музей , находящ се в гр. Бургас, ул. „Славянска“ № 69, по Компонент 1 на тема: „Изграждане на достъпна архитектурна среда на културни, исторически, спортни обекти за хора с увреждания“.
2. При одобрение на проектното предложение от Агенция за хората с увреждания, Общински съвет – Бургас дава съгласие ОП „Туризъм“ да подпише договора за финансиране по Програмата, да извърши дейностите в обекта, свързани с изпълнение на проекта, както и да получи одобрените финансови средства.


С уважение,

МАНОЛ ТОДОРОВ
Заместник-кмет „Спорт и туризъм“
Община Бургас

